1-iyundan boshlab Andijondagi serqatnov chorrahalarda videokuzatuv kameralari ishga tushadi

Andijon viloyatining transport vositalari serqatnov bo‘lgan chorrahalariga 94 ta videokuzatuv kameralari o‘rnatildi hamda ular shu yilning 1-iyun kunidan boshlab qoidabuzarliklarni avtomatik tarzda qayd etishni boshlaydi. Bu haqda O‘zbekiston Respublikasi IIV Yo‘l harakati xavfsizligi bosh boshqarmasi matbuot xizmatiga asoslanib, O‘zA xabar berdi.

Ushbu kameralar svetaforning taqiqlovchi chirog‘ida harakatlangan, uzluksiz chiziqni bosgan, qarama-qarshi yo‘nalishda harakatlangan hamda to‘xtab turish taqiqlanadi yo‘l belgisi talablariga bo‘ysunmagan haydovchilar boshqaruvidagi avtomototransport vositalarini qayd etib borishi rejalashtirilgan.
Videokuzatuv kameralari Andijon shahri hududidagi 7 ta ya’ni, A.Temur–A.Navoiy, A.Temur–Z.M.Bobur, Mashrab–Lermontov, O‘zbekiston–Furqat, O‘zbekiston–Z.M.Bobur, Cho‘lpon–Mustaqillik va Z.M.Bobur–Y.Otabekov ko‘chalari kesishgan chorrahalariga o‘rnatildi. 1-iyun kunigacha kameralar sinov tarzida ishlatilmoqda.
Eslatib o‘tish kerakki, tegishli qonun bilan O‘zbekiston Respublikasi Ma’muriy javobgarlik to‘g‘risidagi kodeksga maxsus avtomatlashtirilgan foto va video texnik vositalari orqali qayd etilgan yo‘l harakati qoidalarini buzganlik uchun ma’muriy javobgarlik kiritilgan.